arnastofnun/IGC-2024 huggingface dataset:
Alþingi í Hálsaskógi

Meðan bófaflokkarnir á þingi ræna og rupla þjóðina í þágu hinna ríkustu eru þingmenn uppteknir við Hálsaskóg. Ræða tilfærslu á klukkutímum, sölu áfengis í stórmörkuðum og frjálsar nafngiftir ungbarna. Þetta eru flott mál í Hálsaskógi, þar sem öll dýrin í skóginum eiga að vera vinir. Ekki er rætt á þingi um afnám auðlegðarskatts, lækkun auðlindarentu og hágrát áróðursstofnana út af hógværum launakröfum. Allt stefnir í verkföll út á varfærnar kröfur um 300.000 krónur brúttó á mánuði. Við búum á vitfirringahæli, þar sem hinir rugluðu stjórna hælinu samkvæmt fyrirskipunum glæpasamtaka kvóta, fáokunar, afskrifta og skattsvika.
Samráð um fáokun

Samkvæmt Samkeppniseftirlitinu koma ytri verðlækkanir neytendum ekki til góða. Verzlanir lækka ekki verðið. Tvær verzlunarkeðjur stjórna verðlagi á innfluttri matvöru neytendum í óhag. Hér ríkir fáokun, samráð fárra um verðlag. Við vissum þetta áður um eldsneytið. Benzínstöðvar hækka verð í takt, þegar verð hækkar erlendis. En lækka treglega, seint eða ekki, þegar það lækkar. Fólk verður ekki vart við neinn markaðsbúskap hér á landi. Kenningum frjálshyggjunnar er bara ekki beitt. Auðmagnið er sátt við sína einokun. Þessu almenna þrælahaldi verður aðeins breytt með umfangsmiklum „eftirlitsiðnaði“, refsingum og fangavist.
Guð er ekki í bókum

Helgar bækur hafa valdið mannkyninu miklum þjáningum. Skrifaður texti verður hættuleg forskrift hundruðum eða þúsundum ára síðar. Einkum þegar fjölmennar sveitir klerka reyna að túlka ritninguna inn í nútíma. Þá er voðinn vís, núna síðast með kóraninn. Gamla testamentið er litlu skárra og þá einnig Rigveda, Torah, Hávamál og hvað þær heita allar þessar helgu þulur og bækur. Fullar af ofbeldi, kvenhatri, barnaníði, nefnið það bara. Karlrembdir eyðimerkurkarlar, sem lifðu fyrir meira en þúsund árum, geta ekki sagt okkur, hvernig við eigum að haga okkur núna. Ekki heldur þeir, sem fabúlera út frá fornum biblíuversum.
Vályndari veður

Með upplýsingum frá þúsundum mælistaða hafa veðurfræðingar staðfest hraðfara hlýnun jarðar. Hún er misjöfn eftir staðháttum, sums staðar hefur kólnað. Líka er staðfest, að veður eru vályndari en áður. Meira er um hamfarir, ofsarok og hvirfilbylji, steypiregn og flóð, rykský og ofurþurrka. Við erum komin inn í vítahring, sem erfitt verður að mæta. Á sama tíma halda flatjörðungar áfram að efast um vísindin, til dæmis hér á landi. Ég sé þá stundum læðast úr felum inn á fésbók. Mestar ógnir stafa þó af siðblindum stjórnendum risafyrirtækja. Þeir reyna ótrauðir að knýja stjórnvöld til meira „frelsis“ til að spilla jörðinni.
Saga um byggðastefnu

Fyrst duttu út Skógarhólar og Hólar í Hjaltadal sem landsmótsstaðir hestamanna, síðan Melgerðismelar og núna Vindheimamelar. Kröfur um aðstöðu sliguðu fámenna staði. Eftir stóðu fjölmennu félögin, á Hellu og einkum á höfuðborgarsvæðinu. Þar er aðstaða fín og hægt að halda slík risamót án sligandi kostnaðar við framkvæmdir. Á móti kraumaði svo andstaða strjálbýlis gegn uppgangi þéttbýlis. Þetta klauf samtök hestamanna. Útkoman var sátt um að halda næsta landsmót á Hólum og láta skattgreiðendur borga aðstöðu, sem þar vantaði. Það tókst, undir yfirskini háskóla í hestamennsku á Hólum. Allir sáttir? Skattgreiðendur hvað?
Leitin að fíkninni

Trúverðug er kenning læknanna Kára Stefánssonar og Þórarins Tyrfingssonar um, að fíkn sé harðvíruð í heilabúi efnisfíkla. Þeir staðsetja vandann í arfgengum taugabrautum í heila, sem magnist upp við notkun áfengis eða annarra fíkniefna. Fíkn á sér þannig arfgengar rætur og magnast síðan við aðstæður og aðgengi í umhverfi fíkilsins. Fíkillinn fær ekki ánægju hins venjulega manns nema með því að pumpa sig upp með fíkniefninu. Verkefni meðferðar felst þá í að endurstilla arfgengar taugabrautir, sem oft er harðsnúið. Lengi hefur verið beðið eftir lyfjum til að létta meðferð, en þau hafa látið á sér standa. Mjög athyglisvert.
Sjáið bara Keflavík

Kannanir sýna, að þjóðin hafnar einkavæðingu helztu stofnana sinna, þar á meðal Landsvirkjunar, Ríkisútvarpsins og jafnvel Landsbankans. Þar á ofan vex sá meirihluti með hverju ári. Áherzla bófanna hefur færst yfir á Landspítalann, er lengi hefur verið bófunum þyrnir í augum. Kristján Þ. Júlíusson ráðherra reyndi í vetur að ýta honum fram af brúninni og olli mörgum miklu heilsutjóni. Draumar bófaflokkanna tveggja í ríkisstjórn stangast á við þjóðarviljann. Enda er fylgi bófanna dottið í 37%. Vonandi fá þeir hæfilega refsingu í næstu kosningum. Fólk fattar, að einkavæðing grunnstoða samfélagsins hæfir ekki, sjáið bara Keflavík.
Allur fiskur stolinn

Einkennilegt, hvernig lýðræði nær hvergi fram að ganga hér á landi. Gott dæmi, er þjóðareign auðlinda, grunnmúruð í stjórnarskrá og staðfest í lögum. Samt á þjóðin ekki auðlindina, heldur fjárhaldsmenn pólitísku bófaflokkanna. Í skjóli banka veðsetja kvótagreifar þjóðarauðlindina og nota peningana í óskylt brask eða fela þá skattfrítt á aflandseyjum. Leigja meira að segja öðrum kvótann eða selja hann fram og aftur eins og þeim sýnist. Bófaflokkarnir meina nefnilega ekkert með stjórnarskrá og lögum. Hafa stolið öllum veiddum og óveiddum fiski. Samt hafa þrælarnir síður en svo gefið neitt leyfi fyrir þessum óhæfuverkum.
Sjö mögur Íslandsár

Lífskjör fátækra hrundu í hruninu í október 2008, lífskjör láglaunafólks og fólks sem nýtur velferðar. Ríkisstjórnin, sem var við völd 2009-2013, reyndi að draga úr þjáningu fátækra innan ramma samdráttarins. Aðalverkefnið var þó að halda sjó í ríkisrekstri, þannig að árangur var takmarkaður. Stjórnin, sem tók við 2013, hefur hins vegar engar hömlur í árásinni á lífskjör fátækra. Hefur skorið niður ríkistekjur með afnámi auðlegðarskatts og skerðingu auðlindarentu. Þar með setti hún Landspítalann á hliðina og skar niður velferð kruss og þvers. Auðsveip félög launþega hafa verið í losti og eru kannski fyrst að vakna núna.
Flóttamaður Íslands

Lögreglustjórinn í Reykjavík er orðinn Flóttamaður Íslands. Forðar sér undan samtölum við alla blaðamenn viku eftir viku. Nema Framsóknar-Binga, sem skilur vandamál þeirra, sem flækja sig í lygi. Lögreglustjórinn er á sömu siglingu á flóttanum og andlegur leiðtogi hennar, innanríkisráðherrann. Sú hraktist með löngum hléum á flótta úr einni lygi í aðra. Eins og Hanna Birna telur Sigríður Björk, að kontórismi felist í þjónustu við pólitíkus. Telur hægt að brjóta lög, sé hringt úr ráðuneytinu eða hún muni ekki lögin. Telur hægt að leyna kjarna máls fyrir embætti ríkissaksóknara, ef það hentar ráðherranum betur. Viðbjóður.
Bjarni verndar vinina

Frumvarp nefndar ríkisstjórnarinnar um grið skattsvikara er ólíkt reglum, sem gilda í Evrópu, til dæmis Þýzkalandi. Þar fá bófarnir því aðeins grið, að þeir gefi upp skattsvikin, áður en kerfið fer að gramsa í listum úr skattaskjólum. En samkvæmt frumvarpinu fá bófarnir grið fram á mitt næsta ár til að hugsa sitt ráð. Þeir þurfa ekki að játa fyrr en öll sund eru lokuð og losna samt við sekt. Þannig afgreiðir Bjarni Benediktsson vini sína og flokksbræður. Samt er féð í skattaskjólunum ekki þar fyrir tilviljun, heldur útspekúlerað til að losna frá sköttum. Þetta fé hefur ekki sætt neinni skattlagningu hér enn sem komið er.
Betri díll á Aski

Iðnaðarmennirnir á Aski fá betri díl á hádegishlaðborði en bankabörnin á Vox. Súpur, salat og forréttir voru þó betri á Vox en hefðbundna salatborðið á Aski. Á Vox var sushi og gott skelfisksalat í boði. Heitir aðalréttir voru fleiri á Aski en á Vox, þar á meðal fjórir fiskréttir. Þar var smáþorskur, nokkuð góður, en kjötréttir vondir. Engir heitir réttir á Vox voru girnilegir. Melóna og appelsína á Aski áttu lítið erindi í samanburð við æfingar Vox í girnilegum eftirréttum. Í heildina jafntefli staðanna í framboði og gæðum. Á Aski kostar hlaðborðið 2690 krónur, en 3500 krónur á Vox. Vegna verðsins hafði Askur betur.
Sérvizka vegagerðar

Vegagerðir nágrannaríkjanna leggja tvö lög af malbiki á vegi, fyrst burðarlag og svo slitlag. Segja það ódýrara til langs tíma. Samt er þar ekki eins mikil notkun nagladekkja og hér og ekki eins tíð skipti frosts og þíðu. Vegagerðin íslenzka leggur hins vegar bara eitt lag og segir það betra. Enn eitt dæmi um hinar víðfrægu séríslenzku aðstæður, sem enginn skilur. Verkfræðingar hér á landi vita allt betur en erlendir. Að áliðnum vetri er samt komið í ljós, að ástand gatna og vega er vægast sagt skelfilegt. En vegagerðin heldur fast við þá sérvizku, að íslenzkar malbikunarvenjur séu betri en í nágrannaríkjunum.
Sérhverri hæfni hafnað

Jóhannes Kr. Kristjánsson er þekktasti rannsóknablaðamaður landsins. Gerði áður garðinn frægan á Kompás og síðast í Kastljósi. Ekki hefur borið skugga á vönduð verk hans. Nú er ráðning hans við Ríkisútvarpið ekki framlengd. Honum sparkað og það er meira en hræðilegt. Hinn gamli hornsteinn íslenzkrar fjölmiðlunar er ummyndaður í skötulíki, hossar bara bulli og sporti. Egill hættur með Silfrið og Jóhannes hættur í Kastljósi. Magnús Geir er á undarlegu ferðalagi með þessa áður virðulegu þjóðarstofnun. Bófapólitíkin er vissulega á bakinu á honum og Framsókn hatar klabbið. En „fyrr má nú aldeilis fyrrvera“ skipstjóri á flaki.
Óðir berja fornminjar

Fyrst ætlaði ég ekki að trúa. Hafði tveggja áratuga reynslu af bandarískum og nató-lygum í værukærum fjölmiðlum. En þetta var þá satt. Íslamska ríkið drepur ekki bara vegfarendur, nauðgar ekki bara börnum og kastar ekki bara hommum fram af húsþökum. Íslamska ríkið ræðst líka á mannkynssöguna, minjar um stórveldi fornu Assýringanna í Nimrud og nágrenni. Notar sleggjur á styttur og jarðýtur á veggi. Þetta er fullkomlega galið, því að það þjónar engum tilgangi, þvingar engan til hlýðni. Er sennilega bara gert til að ganga fram af hugsandi fólki. Íslamska ríkið nærist á sértrúar-túlkun höfundarins Abu Bakr Naji á kóraninum.
Sértrúarsöfnuður Landsnets

Ekki er nóg með, að kostnaður jarðstrengja hafi lækkað í námunda við kostnað af loftlínum. Jarðstrengir spara líka styrjaldir Landsnets við sveitarfélög, sem heimta jarðstrengi. Þeir spara líka viðhald og kostnað, sem leiðir af ísingu og öðrum hamförum í vetrarharðindum. Aðdragandi að lagningu jarðstrengja er einnig miklu styttri, tvö ár í stað átta, því að fyrirstöður eru færri í ferlinu. Landsnet hefur leikið þann soraleik, að panta bullskýrslur frá Mannviti og Eflu til að koma sér hjá að viðurkenna ofangreindar og augljósar staðreyndir. Skipta þarf út yfirmönnum Landsnets, sem koma fram eins og galinn sértrúarsöfnuður.
Flokkur í feigðarósi

Samfylkingin er í vanda, sem hún ræður ekki við. Sveik þjóðina um stjórnarskrá og þjóðareign á kvóta. Hangir enn í aðild að Evrópusambandinu, sem enginn vill hlusta á þessa dagana. Samfylkingin getur kúvent, tekið upp harðan stuðning við stjórnarskrána, uppboð kvóta og auðlindarentu, herlög gegn bankabófunum, vask á ferðaþjónustu og virkan stuðning við kröfu fólks um réttlát laun. Flokkurinn er fastur í leifum Blairismans og er kominn langt frá uppruna sínum. Árni Páll er tákngervingur hins illa í flokknum og verður að fara frá hið fyrsta. Svo verða kjósendur að meta, hvort restin af flokknum sé trúverðug til góðra verka.
Misvinsælir fundarmenn

Smám saman er að koma í ljós, að umbar kvótagreifa treystast ekki á fundi nema geta grisjað fundarmenn. Vilja til dæmis ekki Ólaf Jónsson, betur þekktan sem Óla ufsa. Og ekki heldur Kristinn H. Gunnarsson, fyrrum þingmann. Næst vantar, að Karen Kjartansdóttir gefi út bannlista, svo hægt sé að halda grátfundi um kvóta. Og kannski annan lista um æskilega fundarmenn. Á honum væru þessi nöfn: Björt Ólafsdóttir, Björt Ólafsdóttir, Björt Ólafsdóttir. Sá þingmaður Bjartrar framtíðar flutti á þingi kvótagreifa það fáránlegasta skjall, sem ég hef lesið. Fjallaði meðal annars um „þorskígildi og allar þessar vitleysur út um allt“.
Eiturör frá Sádi-Arabíu

Ágreiningur er risinn í Félagi múslima um, hvort þiggja beri 135 milljónir frá Sádi-Arabíu til byggingar mosku. Salman Tamini er mótfallinn gjöfinni og segist ekki hafa haft hugmynd um hana. Sverrir Agnarsson fagnar henni hins vegar og segist hafa beðið um hana. Ólafur Ragnar Grímsson flækist inn í málið, sagður hafa sýnt sendiherra Sádi-Arabíu lóðina. Óþolandi er, að eitt versta ríki heims hafi slík afskipti af trúmálum hér. Það bannar kirkjur heima fyrir, en greiðir um allan heim stórfé í moskur róttækra bókstafssafnaða, sem predika wahabisma. Öll bókstafstrú er eitur, en wahabismi er mannskæðasta bókstafstrú nútímans.
Hlaðborðsplús og -mínus

Vox hefur kosti og galla hádegishlaðborðs. Þú þarft ekki að borða annað en það, sem þú kærir þig um. En þú þarft þá líka að vita, hvað er gott, svo að þú eyðir ekki plássinu í prufur. Forðastu súpu og brauð og einkum þó heitan fiskrétt og kjötrétt á hitabökkum. Fáðu þér frekar kryddleginn skelfisk og reyktan lax í forrétt. Kaldar nautakjötsþynnur, kartöflur og hrásalat í aðalrétt. Passaðu að hafa pláss fyrir eftirrétti, því að þeir eru tromp staðarins. Bezt er frönsk súkkulaðiterta og ferskir ávextir sneiddir, með miklum rjóma. Espresso á eftir er lapþunnt, bara fyrir ameríkana. Þetta kostar frambærilegar 3.500 krónur.
Thorsil verður ómagi

Kísilver Thorsil fær svipaðar ölmusur og álverin. Fær ekki bara tombóluverð á raforku. Fær þar á ofan fjórðungs afslátt af tekjuskatti, helmings afslátt af tryggingagjaldi, helmings afslátt af fasteignagjöldum, þriðjungs afslátt af gatnagerðargjaldi, undanþágu frá aðflutningsgjöldun og frestun á vaski. Einnig nýtur stóriðja skattaundanskota með færslu arðs til systurfélaga í skattaskjólum. Til viðbótar koma svo undanþágur frá lögum og reglum. Þetta er hrein svívirða, langt utan heilbrigðrar skynsemi. Stóriðja hefur ætíð verið og er enn ómagi á samfélaginu. Furðulegt er að sóa orkuauði þjóðar á þennan fáránlega hátt.
Vilja byltingu

Fimmti hver Þjóðverji telur byltingu nauðsynlega til að bæta lífskjörin. Meira en helmingur þjóðarinnar telur lýðræði marklaust, þar sem auðurinn hafi meiri áhrif en atkvæðin. Það kemur fram í víðtækri

KÖNNUN Freie Universität í Berlín. Þessi uppgjöf á svokölluðu lýðræði er annars eðlis en róttækni á hægri kanti stjórnmálanna, svo sem hjá nýnazistum, Pegida og Alternative für Deutschland. Könnunin sýnir, að undir niðri er sterkur straumur vinstri róttækni gegn hægri róttækni, sem hefur verið meira í sviðsljósinu. Sláandi er, að þriðji hver Þjóðverji telur, að kapítalismi leiði óhjákvæmilega til fátæktar og hungurs.
Dómsvald gert pólitískara

Ítrekað finnur ríkisstjórnin leiðir gerræðis til að sauma að góðu regluverki. Nýja uppfinningin er landsréttur milli héraðsdómstóla og hæstaréttar. Samkvæmt frumvarpinu má innanríkisráðherra skipa dómarana án þess að dómnefnd hafi áður raðað umsækjendum í hæfnisröð. Alvarlegt frávik frá regluverki nágrannaríkja. Afturför til fyrri alda, þegar pólitíkin átti dómstólana. Um þetta segir Björg Thorarensen, prófessor í stjórnskipun: „Ráðherra er í þessum drögum, sem nú liggja fyrir, veitt raunverulega algjörlega óheft pólitískt vald til að ákveða hvern hann skipar í dómaraembætti. Og með þessu tel ég vera horfið langt aftur til fortíðar, til tíma pólitískra embættisveitinga í dómskerfinu.“
Ferðaþjónusta langstærst

Ferðaþjónusta er langsamlega öflugasti atvinnuvegur þjóðarinnar og langmesta uppspretta gjaldeyris. Tekjur hennar í fyrra námu 300 milljörðum. Sjávarútvegur er hálfdrættingur á við ferðaþjónustu. Tekjur ferðaþjónustu síast líka um allt samfélagið. En tekjur af útgerð renna að mestu í vasa fárra. Sama gildir um stóriðju og orkuver. Þau veita fáum atvinnu og arðurinn fer nánast allur úr landi. Af þessum þremur þjóðarauðlindum skilar ferðaþjónustan ein auðlindarentu til samfélagsins. Hinar tvær eru kvótagreifar og álgreifar, sem skila lítilli eða engri auðlindarentu. Rétt auðlindarenta ætti að standa undir velferð allra.
Gagnaver gagnast lítt

Gagnaver eru ekki eins spennandi og margir telja. Þetta eru rafknúnir kælar með ærandi hvin innandyra. Störfin eru sáraeinhæf og felast í að renna út biluðum skúffum og renna inn nýjum skúffum í staðinn. Alls engin hálaunastörf handa tölvunarfræðingum og tæknifræðingum. Það er skítabisness miðað við tombóluverð á orku og stórafslátt af tekjuskatti, tryggingagjaldi, fasteignagjöldum, gatnagerðargjaldi, aðflutningsgjöldun, svo og vaskfrestun og aðstöðu til skattaundanskots. Þriðjaheimsdæmi frá A til Ö. Gagnaverin eru svipuð álverum, byggjast á rosakostnaði við byggingu orkuvera og nánast engum atvinnutækifærum.
Enn er svikið loforð

Ríkisstjórnin hefur svikið enn eitt kosningaloforð stjórnarflokkanna. Engin vinna er í gangi í ráðuneytum við áður boðað lyklafrumvarp. Það átti að gera yfirskuldsettum eigendum kleift að afhenta kúgurum sínum lyklana að húsum sínum og ganga út skuldlausir. Báðir stjórnarflokkarnir lofuðu því. „Ekkert frumvarp er í smíðum í innanríkisráðuneytinu sem snýr að lyklamálum“, segir Ólöf Nordal, nýkominn ráðherra. Í stað þess að efna loforð sín reynir ríkisstjórnin að rústa innviðum samfélagsins, einkum Landspítalans. Og efna til ófriðar hjá þjóðinni. Spurning er, hvort eitthvað er enn lifandi af löngum loforðalista svikaranna.
Evrópa sundrar okkur

Ég hafði lengi barist fyrir aðild að Evrópusambandinu. Samt sannfærður nú um, að hún sé ekki þess virði. Deilurnar í síðustu ríkisstjórn sannfærðu mig um, að þær sundruðu samstarfinu. Hér er augljós og eindregin andstaða við aðildina. Deilurnar um hana komu tveimur bófaflokkum til valda og urðu þjóðinni þannig til stórtjóns. Auk þess hefur Evrópusambandið versnað upp á síðkastið. Í stað áherzlu á félagslegan jöfnuð og neytendavernd komust siðblindir vinir bankstera og auðgreifa þar til valda. Fyrst með José Manuel Barroso og síðan með Jean-Claude Juncker. Eins og hér. Áróður fyrir aðild Íslands núna skemmtir bara skrattanum.
Þriðja heims Nordal

Ólöf Nordal innanríkisráðherra segir lögreglustjórann hafa verið í góðri trú. Sigríður Björk Guðjónsdóttir sagðist telja, að kalli ráðuneyti eftir gögnum, beri að afhenda þau. Hún trúir á gerræði pólitíkusa fram yfir regluverk laga og réttar. Verið getur, að kvígildið geti sinnt einhverju starfi, en lögga getur það tæpast verið, hvað þá lögreglustjóri. Eigi einhver að fara eftir regluverki í þessu bananaríki, þá er það lögreglustjórinn. Nú fara allir að herma eftir henni. „Ég var í góðri trú, sá ekki skiltið“, segja bílstjórar. „Ég var í góðri trú, las ekki lögin“, segja banksterar. Þannig virkar þriðji heimurinn, obbosí.
Píratar styðja fólkið

Sjálfstæðisflokkurinn er enn og aftur í sínum botni með fjórðung kjósenda í nýrri könnun Gallup. Framsókn er enn í rúst með sín tíu prósent. Fylgi hennar hefur dreifzt til Samfylkingar og Bjartrar framtíðar, en mest þó til Pírata, sem hafa þrefaldað fylgið frá kosningunum. Vinstri græn eru hins vegar frosin í rétt rúmlega kosningafylginu. Segir okkur, að ríkisstjórn bófanna nýtur lítils álits og er stöðugt í algerum minnihluta. Segir mér líka, að andstaðan er ekki tilbúin til að taka við. Samfylkingin hangir enn í Evrópuást og Björt framtíð er bara varahjól fjórflokksins. Aðeins Píratar styðja þjóðarviljann í raun.
Gunnar Bragi bullar

Gunnar Bragi Sveinsson utanríkisráðherra ver siðlausar TISA-viðræður með, að þær séu ekki leyndar. Samt eru þær alveg leyndar og bundnar trúnaði í fimm ár fram yfir undirritun. Við vitum samt um þær, því

WIKILEAKS komst yfir gögnin og birti. Ekki með vitund og vilja aðila viðræðnanna og ekki með vitund og vilja Gunnars Braga. Hann telur Wikileaks vera skæruliða. Uppkast TISA felur í sér framsal valds frá þjóðríkjum til risafyrirtækja og dómstóla þeirra. Felur í sér, að þjóðir mega ekki verja umsamin laun fyrir undirboðum risafyrirtækja, sem flytja inn þræla eins og gert er í Katar. Gunnar Bragi bullaði á þingi í gær, vanur slíku.
Wow og Primera hata þig

Wow Air elskar ekki farþegana eins og ætla mætti af auglýsingum. Raunar hatar Wow Air farþegana. Neitar að standa við skuldbindingar flugfélaga samkvæmt fjölþjóðasamingi, sem Ísland er aðili að. Reyni farþegar að fá skaðabætur fyrir óhóflegar seinkanir, segir Wow bara: „Nei“. Árið 2014 tók Flugmálastjórn fyrir tæplega þrjátíu kærur farþega og Wow tapaði þeim öllum. Annað flugfélag hatar líka farþega sína. Það er Primera, sem tapaði líka öllum kærum í fyrra, samtals tólf málum. Þau tregðast líka við að segja frá töfum. Önnur flugfélög standa flest sína pligt. Bezt hagar sér Icelandair, sem enga kæru fékk á sig í fyrra.
Allir án ábyrgðar

Fyndið er, þegar stjórn og stjórnarandstaða heimta aðgerðir gegn skrímslum, sem þau hafa sjálf alið. Bankarnir eru bezta dæmið um slík skrímsli. Fyrrverandi ríkisstjórn gerði ekki handtak til að bremsa bankana og núverandi ríkisstjórn hefur ekki heldur lyft hendi til þess. Samt þykjast pólitíkusar fjórflokksins geta rifið sig hása um bankana. Þar fer auðvitað fremstur Sigmundur Davíð Gunnlaugsson forsætis, sem frægastur er fyrir að vera enn í stjórnarandstöðu. Hann segir framkomu bankana ótæka og ekki ásættanlega. Tekur svo fram, að hann sé sjálfur valdalaus. Ábyrgðina beri einhver óviðkomandi Bankasýsla ríkisins!
Beztu kokkar í heimi

Rauði Michelin telur 110 kokka í heiminum vera þriggja stjörnu kónga. Michelin er helzta biblía matarmenningar og sú eina á heimsvísu. Því má telja, að í þeim hópi megi finna „heimsmeistara“ í kokkeríi. Síðan koma yfir þrjúhundruð tveggja stjörnu kokkar, sem kannski teljast prinsar. Enginn þessara tekur þátt í Bocuse dOr, sem íslenzkir órar telja vera ígildi „heimsmeistarakeppni“ í eldamennsku. Sigurvegarar hennar fá þó ekki eina stjörnu í kaupbæti, hvað þá tvær eða þrjár. Í matreiðslu, víngerð og hrossarækt fær annar hver keppandi fyrstu verðlaun og ruslið fær önnur verðlaun. Þetta eru faggreinar, sem lifa og hrærast í ýkjum.
Þjóðníð Gunnars Braga

Enn þrjózkast Gunnar Bragi Sveinsson við að halda áfram aðild Íslands að hinum lokuðu TISA viðræðum um skerðingu fullveldis gagnvart risafyrirtækjum. Það er án efa að undirlagi kaupfélagsstjórans á Króknum. Halda átti þessum viðræðum leyndum og niðurstöðunni leyndri í fimm ár fram yfir undirskrift. Wikileaks kom í veg fyrir þá ógæfu. Samt gefast bófarnir ekki upp. Enn segir Gunnar Bragi, að samningurinn verði opinberaður, þegar hann hefur verið undirritaður. Kemur að litlu gagni, þegar samningurinn segir berum orðum, að hann sé óuppsegjanlegur. Svona víðtækt framsal fullveldis má aðeins afgreiða með þjóðaratkvæðagreiðslu.
Syriza í stórsókn

Syriza rakar að sér fylgi. Flokkur, sem var næsta óþekktur fyrir þremur árum í Grikklandi, fékk 36% atkvæða í janúar og er í könnunum kominn upp í 48% fylgi. Samt hafa Tsipras forsætis og Varoufakis fjármála undirgengizt flestar kröfur Evrópusambandsins og Alþjóðabankans. Grikkir treysta þeim samt til að halda uppi reisn Grikklands í skuldastríðinu. Slíkt skiptir Grikki miklu máli, þótt það sé tvíeggjað. Grikkir hafa gefizt upp á fyrri stjórnarflokkum, sem lofuðu Evrópu öllu fögru. Ráku samt bara skúringakonur hins opinbera, en vernduðu hina ofsaríku skattsvikara. Grikkir trúa, að Syriza muni hreinsa grísku spillinguna.

(Guardian)
Kreistum bankana

Hvorki þessi ríkisstjórn né sú fyrri höfðu kjark til að hemja fáokun bankanna. Þeir haga sér eins og ein einokun og mjólka viðskiptamenn í botn. Samanlagður gróði nam 80 milljörðum á síðasta ári, sömu upphæð og skuldaleiðréttingin. Raunar ættu bankarnir að sjá um þá leiðréttingu, ekki skattgreiðendur. Er svo sem ekki öðruvísi en almennt á vesturlöndum. Bankar hafa vaxið ríkisstjórnum yfir höfuð. Til sögunnar þurfa að koma pólitíkusar, sem taka á bankaskrímslinu. Skattleggja það út og suður og leggja einnig ofurskatta á ofurbónusa bankstera. Þangað til bófarnir biðjast vægðar og hlýða skipunum um samfélagslega ábyrgð.
Fylking andverðleika

Lögreglustjórinn í Reykjavík telur sig ekki brjóta lög, ef hún man ekki lögin. Var bara „ekki studd viðhlítandi heimild“. Því brýtur hún aldrei lög, sama hvað hún gerir. Sérsveit lögreglunnar kynnir sér ekki verklagsreglur sínar og skýtur geðsjúkling til bana. Formaður landssambands lögreglumanna telur lögreglumenn aldrei brjóta af sér, þótt þeir séu dæmdir í Hæstarétti. Ríkislögreglustjórinn er svo vænisjúkur, að hann stekkur upp frá súpunni, þegar ég birtist á Holti. Teljið þið, að einhver þessara andverðleikamanna sé hæfur að höndla forvirkar njósnir um borgarana og að höndla forvirkan heilaþvott á meintum rugludöllum?